Tove Videbæk (KRF), 1999-03-23:
Spørgsmålet om sociale myndigheders behandling af mennesker med psykisk svækkelse, herunder alderdomssvækkelse, har gennem de senere år givet anledning til debat.
Der er således rejst tvivl om, hvorvidt en række foranstaltninger, der bruges for at hindre demente i at forlade et plejehjem, er lovlige.
Socialministeren har derfor fremsat et lovforslag, der har to formål: dels at præcisere det offentliges omsorgspligt og dels at skabe klare regler om magtanvendelse og andre indgreb i selvbestemmelsesretten.
Der står i forslaget, at anvendelse af magt skal stå i rimeligt forhold til det, der søges opnået, og hvis mindre indgribende foranstaltninger er tilstrækkelige, skal disse anvendes, og der står ligeledes, at magtanvendelse skal udøves så skånsomt og så kortvarigt og med størst muligt hensyntagen til den pågældende og andre tilstedeværende osv.
En hjemmesygeplejerske skrev til mig i den her forbindelse: Dagligt må jeg efterlade mennesker, som har en psykisk sygdom eller en demens, i hjælpeløs tilstand, fordi vi ikke må gøre noget ved dem, som de ikke selv forstår er til deres eget bedste.
Det er - kommenterer den pågældende hjemmesygeplejerske - omsorgssvigt, så det råber til himlen.
Det her lovforslag går ud i alle problemhjørnerne, og der bliver også nævnt, at magtmidler ikke må være en løsning på et personalemangelproblem.
Jeg har en konkret bemærkning til den paragraf, der hedder l09 a, stk. 2.
Der står her, at kommunen eller amtskommunen træffer afgørelse om, i hvilken periode de personlige alarm- eller pejlesystemer må anvendes, og vurderer løbende, om en mindre indgribende foranstaltning kan anvendes.
Det ville jeg gerne have ændret til, at der stod
»mindst hvert halve år« i stedet for løbende
, idet vi kan være nervøse for en vis træghed i systemet enkelte steder i landet.
Det samme gælder naturligvis vedrørende § 107 c, stk. 2, og § 109 d, stk. 2.
Forslagets hovedafsnit bygger på den rapport, udvalget om psykisk syge afsluttede sit arbejde med i januar 1998, og formålet med dette lovforslag er at styrke retssikkerheden for personer, der er ude af stand til at handle fornuftsmæssigt på grund af et psykisk handicap.
Forslaget synes vi i Kristeligt Folkeparti er godt, og det er gennemarbejdet, og vi kan støtte denne del af lovforslaget.
Også denne del af lovforslaget
kan vi støtte.
Tillad mig dog her en dagsaktuel bemærkning.
I morges kunne man i regionalradioen i Vestjylland høre i nyhederne, at en fri fagforening - det var Kristelig Fagbevægelse - blev udelukket fra at være med i arbejdet omkring sammensætning af koordinationsudvalget dér.
Det skyldtes, at to andre fagforeninger, som var til stede, udvandrede fra mødet, hvor man skulle sammensætte koordinationsudvalg, fordi de bestemt ikke ville samarbejde med Kristelig Fagbevægelse om sammensætning af koordinationsudvalget i Holmsland-Ringkøbing Kommune.
Kommunens socialudvalg så derfor ingen anden løsning på problemet end at udelukke Kristelig Fagbevægelse fra muligheden for at være med i koordinationsudvalget.
Jeg er godt klar over, at socialministeren ikke kan tage stilling i en enkelt sag, men jeg vil dog gerne have ministerens kommentar til, om det var meningen med oprettelsen og sammensætningen, at nogle parter i denne her sag skulle kunne udelukke andre, fordi de simpelt hen bare ikke ville være i stue med dem og samarbejde med dem. Men vi støtter forslaget.